Sebastiaan Cornelis Nederburgh

Sebastiaan Cornelis Nederburgh (Den Haag, 7 Maart 1762 tot Den Haag, 3 Augustus 1811 was 'n kommissaris-generaal van die Verenigde Oos-Indiese Kompanjie (VOC).

Hy skryf hom in 1777 as student in aan die Universiteit van Leiden en promoveer vyf jaar later in die regte. In 1785 word hy aangestel as advokaat in die Raad van State in die State-generaal en twee jaar later as eerste advokaat van die VOC, waardeur hy ontwerper van al die Kompanjie se uitgaande stukke en ook sy verteenwoordiger in die State-generaal word. Dié liggaam gee hom in 1787 opdrag om saam met Simon Hendrik Frijkenius streng ondersoek in te stel na die sake van die Kompanjie aan die Kaap en in die Ooste en al die nodige te doen om die toestand te verbeter. Aan die Kaap onderdruk die twee kommissarisse-generaal die sluikhandel, stel 'n nuwe belasting in en rig die Bank van Lening op.

Nederburgh vertrek in 1793 na Batavia waar hy ingrypende veranderinge aanbring en met groot moeilikheid te doen kry. Ses jaar later neem hy sy ontslag en keer terug na sy geboorteland, waar hy in 1809 lid van die Asiatiese Raad word. Dié liggaam is in die lewe geroep om in die plek van die mislukte VOC die Oosterse besettings te administreer. Hy sterf in 1811 in sy geboortestad.

 Sien ook 
 Lys van kommandeurs en goewerneurs van die Kaapkolonie

 Bron 
 Albertyn, dr. C.F. (red.), 1972. Afrikaanse Kinderensiklopedie. Kaapstad: Nasionale Boekhandel Beperk.


Kategorie:Nederlandse kommandeurs en goewerneurs van die Kaapkolonie (VOC)
Kategorie:Geboortes in 1762
Kategorie:Sterftes in 1811